36 779 broilerikanasta kuoli noin 6700 ennen kuin teurasvalmiiksi kasvaneet eläimet päätyivät teurastamolle.

Valvontaeläinlääkärin mukaan hän ei ole vastaavasta laiminlyönnistä aiemmin edes kuullut.

Parissa päivässä ei tällaista tapahdu. Eläimet ehtivät virua kelvottomissa oloissa ainakin kaksi viikkoa.

Käräjäoikeus tuomitsi maatalousosakeyhtiön vetäjän seitsemän kuukauden ehdolliseen vankeusrangaistukseen.

Broileri on nopeasti runsaslihaisaksi kasvava kanalajike. Kuvituskuva, kuva on virolaisesta kasvattamosta. IMAGO STOCK/ ALL OVER PRESS

Teurastamolla suurimmassa osassa osassa sinne kuljetetuista linnuista todettiin jaloissa syviä, jopa luuhun asti ulottuvia syöpymiä.

Valvontaeläinlääkäri totesi oikeudelle, ettei hän ole koskaan aiemmin nähnyt tai edes kuullut vastaavista puutteista ja laiminlyönneistä broilerituotannossa.

Eläimet olivat eläinlääkärin kuvailun mukaan olleet likaisia ja ulosteen peitoissa. Lintujen jalkapohjat olivat olleet todella huonossa kunnossa, ja linnuilla oli vakavia ihovaurioita ulosteen tahriman pehkun vuoksi.

Teurastamossa ei linnuilla havaittu tarttuvaa tautia, joten jokin kasvatuksessa oli mennyt pahasti pieleen.

Valvontaeläinlääkärin antaman todistuksen mukaan broilereissa tavatut muutokset olivat vaatineet ainakin kaksi viikkoa aikaa kehittyäkseen. Todistaja arvioi, että osansa tapahtuneeseen oli ollut kasvattamon lämmityksen puutteellisuudella.

Myönsi tapahtuneen

Kuortanelainen maatalousyrittäjä sai Etelä-Pohjanmaan käräjäoikeudessa vastattavakseen syytteen törkeästä eläinsuojelurikoksesta sekä eläinsuojelurikkomuksesta.

Pääsyyte koski broilerikanojen suurta kuolleisuutta ja teurastamolle saakka hengissä selviytyneiden ala-arvoista kuntoa. Kyseisestä lähes 37000 linnun broilerierästä yli 18 prosenttia menehtyi, kun normaalisti kuolleisuusaste on noin viisi prosenttia.

Rikkomussyyte koski sitä, ettei lihakarjayrittäjä pitänyt kirjaa tilallaan menehtyneiden broilerikanojen lukumäärästä tai kuolinsyystä, jos kuolinsyy on tiedossa.

Yrittäjä myönsi tapahtuneen, mutta kiisti teon törkeyden. Kirjanpidon laiminlyönnin hän myönsi.

”Olisi pitänyt”

Maatalousyrittäjä kertoi olleensa rikosaikaan uupunut. Hän oli ollut työkyvytön eikä sen vuoksi pystynyt huolehtimaan eläimistä.

Etelä-Pohjanmaan käräjäoikeus ei selitystä niellyt. Syytetyn olisi pitänyt joko luopua eläimistä, jos ei jaksa niitä hoitaa, tai vaihtoehtoisesti hankkia niille toinen hoitaja.

Käräjäoikeuden mukaan merkitystä ei ole myöskään syytetyn selityksellä, että kyseessä on ollut yksi kanaerä, jonka kasvuaikana lämmitys ei toiminut kunnolla. Merkitystä ei ole myöskään sillä, että syytetty on sittemmin korjannut olosuhteet kuntoon.

Syytteet on näytetty toteen. Yhteinen rangaistus niistä on seitsemän kuukautta ehdollista vankeutta.

Ei eläimiä kahdeksaan vuoteen

Käräjäoikeus määräsi tuomitun maatalousyrittäjän tuotantoeläintenpitokieltoon kahdeksan vuoden ajaksi. Lisäksi oikeus määräsi tuomitun menettämään valtiolle kaikki tuotantoeläimet.

Kuortanelainen vastusti menettämisseuraamusta ilmoittaen, ettei hänellä enää ole broilereita eikä hän aio niitä vastaisuudessa enää hankkia.

Käräjäoikeudessa todetut rikokset tapahtuivat viime vuoden tammi-helmikuussa.

Valitusosoite asiassa on Vaasan hovioikeus.

Broileri on lihantuotantoa varten kehitetty, nopeakasvuinen ja tuhtirakenteinen kanalajike. Broilerit ovat sekä koiraita että naaraita - toisin kuin munantuotannon kanat. Suomessa syötävä kana on useimmiten broileria.